‘Bekende’ taxibaas van Heidelberg doodgeskietArgieffoto. Die Gautengse polisie ondersoek sake van moord en poging tot moord nadat die voorsitter van die Heidelberg-taxivereniging vandeesweek koelbloedig in dié dorp doodgeskiet is. Die vereniging se adjunksekretaris is in die voorval gewond. Kapt. Thivhulawi Tshilate, woordvoerder van die polisie, het Vrydag aan Maroela Media gesê Terrance Ndlovu (41) was Dinsdag op pad om sy kollega Jabulane Mbele (48) huis toe te neem toe ŉ wit Toyota Corolla die voorsitter se BMW in Lekotastraat verbygesteek het. Die passasier van die Toyota het met die verbygaan skote op Ndlovu se voertuig afgevuur waarna Ndlovu beheer oor die voertuig verloor en teen ŉ boom langs die pad gebots het. Ndlovu het net uit die voertuig geklim toe die Toyota ŉ U-draai maak en terugkeer na die toneel waar die BMW teen die boom gebots het. Ndlovu het probeer weghardloop, maar die passasier van die Toyota het weer skote op hom afgevuur en hy is noodlottig gewond. Volgens Tshilate is paramedici na die toneel ontbied waar hulle tevergeefs Ndlovu probeer bybring het. Hy is op die toneel dood verklaar. Mbele is ook in die voorval raakgeskiet en sterk tans aan in ŉ hospitaal. Die motief vir die moord is onbekend en niemand is nog in verband met die voorval in hegtenis geneem nie, het Tshilate gesê.